《北使洛诗》
南北朝·颜延之

改服饬徒旅，首路局险艰。振楫发吴洲，秣马陵楚山。

途出梁宋郊，道由周郑间。前登阳城路，日夕望三川。

在昔辍期运，经始阔圣贤。伊濲绝津济，台馆无尺椽。

宫陛多巢穴，城阙生云烟。王猷升八表，嗟行方暮年。

阴风振凉野，飞云瞀穷天。临途未及引，置酒惨无言。

隐悯徒御悲，威迟良马烦。游役去芳时，归来屡徂愆。

蓬心既已矣，飞薄殊亦然。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。